Gerzensee BE

Gerzensee estis ĝis la 31-a de decembro 2009 komunumo de la distrikto Seftigen kaj ekde la 1-a de januaro 2010 komunumo de la administra distrikto Berno-Mezlando en Kantono Berno, Svislando. Ĝi havis 1108 loĝantojn je la 31-a de decembro 2010.

 Geografio 
La komunumo Gerzensee situas en la Svisa Mezlando, proksimume 12 kilometrojn sudoriente de la federacia urbo Berno, ĉe la orienta flanko de la Monto de Belp kaj kaj okcidenta flanko de la rivero Aro. En sudo de la komunumo etendiĝas en valkaldrono en naturprotekta zono la lago de Gerzensee, laŭ kiu la komunumo nomiĝas. La komunumo konsistas el la vilaĝo Gerzensee (sur alteco de 646 m s.m. proksimume 500 m norde de la lago), la vilaĝetoj Sädel (sur alteco de 788 m s.m. okcidente de la ĉefvilaĝo), Pfannacher (sur alteco de 613 m s.m. oriente de la ĉefvilaĝo), Thalgut (sur alteco de 568 m s.m. tute en oriento ĉe la bordo de Aro apud la ponto), Vordere Chlapf (sur alteco de 788 m s.m. 1 kilometron norde de la ĉefvilaĝo), kaj Hintere Chlapf (sur alteco de 764 m s.m. tute en nordo de la komunumo ĉe la vojo al Belpberg), krome al la komunumo apartenas diversaj biengrupoj kaj novkonstrukvartaloj.Fonto: Reta mapo 1:20000 de Swisstopo

La teritorio de la komunumo etendiĝas sur areo de 7,79 km², de kiuj 20,2% estas kovritaj de arbaro, 67,3% servas por agrikulturo kaj 8,9% por setlado.
Fonto: Komunumdatumoj de la retejo de la Svisa Federacia Oficejo pri Statistiko, retejo konsultita la 5-an de novembro 2011

 Najbaraj komunumoj 
La komunumo Gerzensee limas en nordo al Belp, en nordoriento al Münsingen, en oriento al Wichtrach, en sudo al Kirchdorf, en sudokcidento al Mühledorf, kaj en okcidento al Gelterfingen.

 Trafiko 
La komunumo Gerzensee situas flanke de la gravaj trafikvojoj. Tra la komunumo kondukas la vojo n-ro 1261 de Belpberg al Mühledorf kaj aliflanka vojo al Gelterfingen. La plej proksima alveturejo al la svisa aŭtovojo A6, kiu pasas aliflanke de Aro paralele de la orienta limo de la komunumo, troviĝas en distanco de proksimume 3 kilometroj nordoriente en Münsingen. Per la poŝtaŭtolinioj de Belp al Kirchdorf kaj de Münsingen al Kirchdorf la komunumo estas konektita al la publika transportreto.

 Historio 
La unua dokumenta mencio de Gerzensee datiĝas el la jaro 1228 kiel Gercentse. Sur la teritorio de la komunumo estis trovitaj diversaj objektoj el la neolitiko, la La-Tène- kaj romia epoko. La malalta jurisdikcio pri Gerzensee dum mezepoko apaertenis al la Senjoroj de Kramburg. Ĝis la Helveta Revolucio de 1798 la posedorajtoj pri Gerzensee sinsekve apartenis al aliaj bernaj nobelfamilioj. De la 15-a ĝis la 19-a jarcento en Thalgut ĉe la bordo de Aro funkciis mineralbanejo. En 1803 la komunumo estis atribuita al la distrikto Seftigen kaj post ties malfondo en la jaro 2010 al la administra distrikto Berno-Mezlando. Fonto: Anne-Marie Dubler: Gerzensee en Historia Leksikono de Svislando (2005-11-07)

 Vidu ankaŭ 
 Aliaj signifoj de Gerzensee

 Notoj kaj referencoj 


 Eksteraj ligiloj 

 Oficiala retejo de la komunumo Gerzensee

 Bildoj